তাঁর ফেসবুক অ্যাকাউন্ট হ্যাক করা হয়েছে বলে লালবাজারের সাইবার থানায় এ বার অভিযোগ জানালেন সাংসদ ঋতব্রত বন্দ্যোপাধ্যায়। তাঁর বিরুদ্ধে বালুরঘাটের এক তরুণী অভিযোগ দায়ের করার পর থেকেই ঋতব্রতকে নিয়ে নানা পোস্ট ও ভিডিও ক্লিপ সোস্যাল মিডিয়ায় ঘুরছে। এখন ঋতব্রতের অভিযোগ, গত ১৩ সেপ্টেম্বর তিনি তাঁর ফেসবুক পেজে শেষ বার পোস্ট করেছিলেন। নিজের অ্যাকাউন্টে তিনি ঢুকতে পারছিলেন না। সাইবার থানায় অভিযোগে তিনি জানিয়েছেন, বৃহস্পতিবার হঠাৎই তাঁর পেজে ছবি পোস্ট হয়েছে বলে খবর পান। অথচ পোস্ট হওয়ার সময়ে তিনি কলকাতা থেকে দিল্লিগামী উড়ানে ছিলেন। ওই পেজের লোকেশনও দেখানো হয়েছে ইরাকের তিকরিত! সাইবার দুনিয়ায় তাঁর নাম ভাঁড়ানোর চেষ্টা হচ্ছে এবং ইলেকট্রনিক রেকর্ড হ্যাক করার চেষ্টা হচ্ছে বলে অভিযোগ করে বিষয়টি ফেসবুক কর্তৃপক্ষকেও জানিয়েছেন সাংসদ।